

**РЕПУБЛИКА СРПСКА**

**РЕПУБЛИЧКА КОМИСИЈА ЗА УТВРЂИВАЊЕ СУКОБА ИНТЕРЕСА**

**У ОРГАНИМА ВЛАСТИ РЕПУБЛИКЕ СРПСКЕ**

**Трг јасеновачких жртава 4, Бања Лука, тел: 051/360-221, факс: 051/360-224**

**www.sukobinteresa-rs.org, E-mail:** [**kontakt@sukobinteresa-rs.org**](mailto:kontakt@sukobinteresa-rs.org)

Број: 02-122-С/23-1, О.С.

Датум: 14.03.2023. године

**НЕВЕН С****ТАНИЋ**

Скупштина Града Бања Лука

Трг српских владара бр. 1

Бања Лука

**Предмет:** Мишљење, доставља се

Републичка комисија за утврђивање сукоба интереса у органима власти Републике Српске (у даљем тексту: Комисија), дана 14.02.2023. године запримила је захтјев од стране Невена Станића, одборника у Скупштини Града Бања Лука, за давање мишљења о евентуалном постојању сукоба интереса у следећој ситуацији- ако се истовремено обавља функција одборника у Скупштини Града Бања Лука и директора Градске развојне агенције Бања Лука.

Сходно наведеном, Kомисија, на основу члана 16. став 4. Закона о спречавању сукоба интереса у органима власти Републике Српске („Службени гласник Републике Српске“, бр. 73/08 и 52/14) даје следеће мишљење:

Kомисија, на основу члана 16. став 4. Закона о спречавању сукоба интереса у органима власти Републике Српске, даје **своје мишљење о постојању сукоба интереса прописаног овим законом**. С тога, Комисија даје мишљење само за питања о постојању сукоба интереса која су регулисана законом на основу којег поступа- Закон о спречавању сукоба интереса у органима власти Републике Српске.

Чланом 1. став 1. Закона о спречавању сукоба интереса у органима власти Републике Српске прописано је да се овим законом уређују посебне обавезе изабраних представника, носилаца извршних функција и савјетника у органима власти Републике Српске и јединица локалне самоуправе у обављању јавне функције, а у циљу спречавања сукоба интереса.

Чланом 2. Закона о спречавању сукоба интереса у органима власти Републике Српске прописано је да сукоб интереса постоји у ситуацијама у којима изабрани представник, носилац извршне функције или савјетник има приватни интерес који је такав да може утицати или изгледа да може утицати, на непристрасно и објективно вршење његове дужности, а приватни интерес укључује било коју предност за њега или његову породицу и др. лица или организације са којима је он имао или има пословне, политичке и друге везе.

Чланом 4. под а) Закона о спречавању сукоба интереса у органима власти Републике Српске, прописано је да се „изабраним представницима“ сматрају: народни посланици у Народној скупштини РС, делегати у Вијећу народа РС и одборници у скупштинама јединица локалне самоуправе.

Сходно томе, како је одборник у скупштини јединице локалне самоуправе „изабрани представник“, као такав је третиран Законом о спречавању сукоба интереса у органима власти РС и тај закон се примјењује на њега као на „изабраног представника“.

Градска развојна агенција Бања Лука основана је од стране Града Бања Лука у складу са Законом о подстицању развоја малих и средњих предузећа и агенција дјелује као правно лице и непрофитна организација. Закон о подстицању развоја малих и средњих предузећа („Сл. гласник РС“, бр.: 64/02, 34/06 и 119/08), као и закон који га је замијенио- Закон о развоју малих и средњих предузећа („Сл. гласник РС“, бр.: 50/13, 56/13 и 84/19), регулише питање оснивања, начина рада и задатака агенција. Члан 36. став (1) тренутно важећег закона прописује да јединице локалне самоуправе у циљу промоције развоја МСП могу основати локалне развојне агенције, којима се могу повјерити и друге активности, а у вези су са развојем јединице локалне самоуправе. Ставом (3) прописано је да локалне и међуопштинске агенције имају својство правног лица и непрофитне су агенције, док је ставом (6) прописано да на питање организације и рада локалне и међуопштинске агенције, која нису уређена овим законом, примјењују се одредбе закона којима се уређује рад јавних служби.

Дакле, Законом о спречавању сукоба интереса у органима власти Републике Српске агенције локалних самоуправа, као ни јавне установе, *a priori* нису третиране. Дакле, нема законске одредбе која би изричито регулисала положај руководилаца агенција локалних самоуправа или јавних установа. Самим тим, не представља сукоб интереса када одборник у скупштини јединице локалне самоуправе истовремено обавља и функцију директора агенције локалне самоуправе или јавне установе.

Поред ових законских одредби, Комисија овом приликом скреће пажњу и на још неке законске одредбе које су битне у понашању одборника како се не би нашли у сукобу интереса. То су чл. 3. којим су дефинисани основни принципи дјеловања који морају да поштују одборници, те чл. 9. којим су таксативно наведене забрањене активности за одборнике.

Чланом 3. Закона о спречавању сукоба интереса у органима власти Републике Српске прописани су принципи дјеловања, између којих је и да су изабрани представници у обављању јавне функције дужни да се понашају савјесно и одговорно, законито, непристрасно и часно, придржавати се принципа одговорности, поштења, савјесности, отворености и вјеродостојности, те да се придржавају етике позива и функције коју обављају; да у обављању јавне функције не смију свој приватни интерес стављати изнад јавног; не смију користити јавну функцију за личну добит или добит лица које је са њима повезано и не смију бити ни у каквом односу зависности према лицима која би могла утицати на њихову објективност.

Чланом 9. Закона о спречавању сукоба интереса у органима власти Републике Српске прописано је сљедеће:

„Осим ако је одредбама овог закона прописано другачије, изабраним представницима, носиоцима извршних функција и савјетницима забрањено је:

а) примити или захтјевати поклон, или обећање поклона или друге вриједности ради обављања јавне функције;

б) примити додатну накнаду за извршавање послова у дјелокругу јавних функција;

в) тражити, прихватити или примити вриједност или услугу ради гласања о било којем питању или утицати на одлуку неког органа или лица;

г) обећати запослење или неко друго право у замјену за поклон или обећање поклона;

д) привилеговати лица ради страначког или другог опредјељења или због поријекла, личних или породичних веза;

ђ) одбити увид у своје финансијско стање, на захтјев надлежног органа;

ж) утицати на добивање послова или наруџби од органа власти у циљу стицања материјалне или нематеријалне користи за себе или другога;

з) користити повлашћене информације о раду органа власти ради личне користи или користи других лица и

и) на други начин користити свој положај, како би утицали на одлуке законодавне, извршне или судске власти, те тако постигли личну корист или корист других лица, неку повластицу или право, закључили правни посао или на други начин интересно погодовали себи или другом лицу.“

ПРЕДСЈЕДНИЦА КОМИСИЈЕ

Обренка Слијепчевић

Доставити:

1. Скупштина Града Бања Лука, н/р одборника Невена Станића, Трг српских владара бр. 1, Бања Лука
2. У спис предмета